KISKŐRÖS VÁROS POLGÁRMESTERE


ELŐTERJESZTÉS
(a Képviselő-testület 2026. szeptember 24 –i rendkívüli ülésére)


TÁRGY: A SZOCIÁLIS CÉLÚ TŰZIFA TÁMOGATÁSRÓL SZÓLÓ ÖNKORMÁNYZATI RENDELET MEGALKOTÁSA

A Vidék-és Településfejlesztési miniszter, mint a helyi önkormányzatokért felelős miniszter pályázatot hirdetett a települési önkormányzatok szociális célú tüzelőanyag vásárlásához kapcsolódó támogatására.

A pályázat benyújtásának egyik feltétele, hogy a támogatást az a települési önkormányzat igényelheti, amelyik a szociális rászorultság és a 2026. évi igénylés részletes feltételeit – a jogosultak részére a támogatást megállapító önkormányzati döntés és a kiosztás előtt hatályba lépő - rendeletben szabályozza.

A pályázati kiírás szerint a pályázathoz csatolni szükséges a fentieknek megfelelő önkormányzati szociális rendeletet.

A rendeletben a szociális rászorultság és a 2026. évi igénylés részletes feltételeit akként kell szabályozni, hogy előnyt élvez a támogatás megállapításánál 
a) az a személy, aki az Szt. szerinti aktív korúak ellátására, időskorúak járadékára, vagy – tekintet nélkül annak természetbeni vagy pénzbeli formában történő nyújtására – települési támogatásra (e támogatásban részesülők közül különösen a lakhatáshoz kapcsolódó rendszeres kiadások viselésével kapcsolatos támogatásban részesülők) jogosult, 
b) a Gyermekek védelméről és a gyámügyi igazgatásról szóló 1997. évi XXXI. törvényben szabályozott halmozottan hátrányos helyzetű gyermeket nevelő család,
c) a rendszeres gyermekvédelmi kedvezményben részesülő család, 
d) az egyszülős háztartás,
e) az a család, amelyikben rokkantsági ellátásban részesülő él,
f) a 65 év feletti, egyedül élő nyugdíjas, akinek a nyugdíja nem éri el a 150.000 forintot 
g) a 3 vagy több gyermeket nevelő család.


A fentiek alapján javaslom, hogy a Képviselő-testület a szociális célú tűzifa támogatásról szóló rendelet-tervezetet fogadja el.


Kiskőrös, 2026. szeptember 22.

                                                                                     			Domonyi László sk.
                                                                                          			 polgármester










KISKŐRÖS VÁROS ÖNKORMÁNYZATA 
KÉPVISELŐ-TESTÜLETÉNEK 
.../2026. (...) önkormányzati rendelete
a szociális célú tűzifa támogatásról
(tervezet)

[1] A rendelet célja, hogy megállapítsa a Képviselő-testület által természetben nyújtott szociális célú tűzifa támogatás rászorultsági szabályait és igénylésének feltételeit.
[2] Kiskőrös Város Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, Magyarország helyi önkormányzatairól szóló 2011. évi CLXXXIX törvény 13. § (1) bekezdés 8a. pontjában meghatározott feladatkörében eljárva a következőket rendeli el:
1. A rendelet hatálya
1. §
A rendelet hatálya kiterjed Kiskőrös város illetékességi területén lakcímmel rendelkező, a szociális igazgatásról és szociális ellátásokról szóló 1993. évi III. törvény (a továbbiakban: Szt.) 3. § (1) bekezdésében meghatározott személyekre.
2. Általános rendelkezések
2. §
(1) Kiskőrös Város Önkormányzata (a továbbiakban: Önkormányzat) a települési önkormányzatok 2026. évi szociális célú tüzelőanyag vásárlásához kapcsolódó támogatás és az Önkormányzat által ahhoz biztosított önerő mértékéig a rászoruló személyeknek természetbeni ellátásként, térítésmentesen szociális célú tűzifát biztosít.
(2) Az Önkormányzat a szociális célú tűzifa támogatásban részesülőtől ellenszolgáltatást nem kérhet, sem a tűzifáért, sem a szállításért.
(3) A szociális célú tűzifa iránti igények elbírálása során az Szt. 4. §-ába foglalt előírásokat kell alkalmazni.
(4) A Képviselő-testület a szociális célú tűzifa támogatás iránti kérelmek elbírálását Kiskőrös Város Polgármesterére ruházza át.
3. Eljárási rendelkezések
3. §
(1) A szociális célú tűzifa iránti kérelmet az 1. melléklet szerinti formanyomtatványon a Kiskőrösi Polgármesteri Hivatalhoz kell benyújtani.
(2) A szociális célú tűzifa iránti kérelem 2026. november 5. és 2026. december 7. napja között terjeszthető elő. A benyújtási határidő elmulasztása jogvesztő.
(3) A szociális célú tűzifára való jogosultság elbírálásához csatolni kell a kérelmező és a vele egy háztartásban élő személyek jövedelmének és a jogosultsági feltételek valódiságának igazolására szolgáló iratokat.
(4) A kérelmek elbírálása folyamatosan történik a rendelkezésre álló tűzifa mennyiségnek erejéig, de legfeljebb 2027. január 31-éig.
(5) A 2. § (1) bekezdése szerinti támogatás felhasználását követően benyújtott kérelmeket – függetlenül attól, hogy azok a 4. § (1)–(2) bekezdéseiben foglalt feltételeknek megfelelnek és a 3. § (2) bekezdésében meghatározott határidőben érkeznek – el kell utasítani.
(6) A támogatás megállapítása iránti kérelemben foglaltak valódiságának ellenőrzésére az eljárás során környezettanulmány végezhető.
(7) A szociális célú tűzifára való jogosultnak a megállapított tűzifa mennyiséget legkésőbb 2027. február 15-éig kell a lakcímére az Önkormányzatnak kiszállítani.
4. A szociális célú tűzifa támogatás jogosultsági feltételei
4. §
(1) Egyszeri alkalommal, szociális célú tűzifa támogatásra jogosult,
a)	az a személy, akinek a háztartásában az együtt élő személyek egy főre jutó havi jövedelme nem haladja meg a 120.000 forintot,
b)	gyermekét egyedül nevelő szülő és olyan háztartás esetén, amelyikben rokkantsági ellátásban részesülő személy él az egy főre jutó havi jövedelem nem haladja meg a 140.000 forintot,
c)	egyedülélő esetén az egy főre jutó havi jövedelem nem haladja meg a 150.000 forintot,
és lakásának fűtését fatüzelésre alkalmas tüzelőberendezéssel biztosítja.
(2) A jogosultság megállapításakor előnyt élvez
a)	az a személy, aki az Szt. szerinti aktív korúak ellátására, időskorúak járadékára, vagy – tekintet nélkül annak természetbeni vagy pénzbeli formában történő nyújtására – Kiskőrös Város Önkormányzata Képviselő-testületének a szociális ellátásokról szóló 7/2015.(II.26.) önkormányzati rendelet szerinti települési támogatásra - e támogatásban részesülők közül különösen a lakhatáshoz kapcsolódó rendszeres kiadások viselésével kapcsolatos támogatásban részesülő - jogosult,
b)	a Gyermekek védelméről és a gyámügyi igazgatásról szóló 1997. évi XXXI. törvényben szabályozott halmozottan hátrányos helyzetű gyermeket nevelő család,
c)	a rendszeres gyermekvédelmi kedvezményben részesülő családok,
d)	az egyszülős háztartások,
e)	az a család, amelyikben rokkantsági ellátásban részesülő él,
f)	a 65 év feletti, egyedül élő nyugdíjas, akinek a nyugdíja nem éri el a 150.000 forintot
g)	a 3 vagy több gyermeket nevelő családok.
(3) Háztartásonként legfeljebb 5 erdei m3 tűzifa támogatás nyújtható.
(4) Kiskőrösön lakóhellyel és tartózkodási hellyel is rendelkező személy csak annak a háztartásnak a tagjaként vehető figyelembe a kérelem elbírálásakor, ahol életvitelszerűen él.
(5) A tűzifa átvételét a szociális célú tűzifa támogatásban részesülő személy a 2. melléklet szerinti átvételi elismervény aláírásával igazolja.
5. Záró rendelkezés
5. §
Hatályát veszti a szociális ellátásokról szóló 7/2015. (II.26.) önkormányzati rendelet „Szociális célú tűzifa támogatás” alcíme.
6. §
Ez a rendelet a kihirdetését követő napon lép hatályba.
